Komisjoni otsus,

1. märts 2004,

millega võetakse vastu materjalide nimekiri, mille ringlus või kasutamine loomasöödaks on keelatud

(teatavaks tehtud numbri K(2004) 583 all)

(EMPs kohaldatav tekst)

(2004/217/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 29. aprilli 1996. aasta direktiivi 96/25/EÜ, mis käsitleb söödamaterjalide ringlust ja kasutamist ja millega muudeti direktiive 70/524/EMÜ, 74/63/EMÜ, 82/471/EMÜ ja 93/74/EMÜ ja tunnistati kehtetuks direktiiv 77/101/EMÜ, [1] eriti selle artikli 11 lõiget b,

ning arvestades järgmist:

(1) Komisjoni otsusega 91/516/EMÜ [2] kehtestati nimekiri koostisosadest, mille kasutamine segasöötades on keelatud, kooskõlas nõukogu 2. aprilli 1979. aasta direktiiviga 79/373/EMÜ segasöötade ringluse kohta. [3] Selles otsuses sätestatud keeld ei hõlma selliste koostisosade ringlust söötadena ega nende otsest kasutamist söödana. Seda koostisosade nimekirja on korduvalt muudetud.

(2) Euroopa Parlamendi ja nõukogu direktiivis 2000/16/EÜ [4] on sätestatud, et materjalide nimekiri, mille ringlus või kasutamine söödamaterjalidena on keelatud, tuleks koostada direktiivi 96/25/EÜ alusel otsuse 91/516/EMÜ asendamiseks, et keeldude ulatust üldistada ja kohaldada nii söödamaterjalide kui selliste kasutamisele kui ka nende kasutamisele segasöötades.

(3) Seetõttu, et tagada söödamaterjalide vastavus direktiivi 96/25/EÜ artiklis 3 sätestatud ohutusnõuetele, on koostatud selline nimekiri eesmärgiga asendada otsuses 91/516/EMÜ kehtestatud nimekiri.

(4) Mõned piirangud või keelud on ühenduse õigusaktides juba kehtestatud, eriti Euroopa Parlamendi ja nõukogu 22. mai 2001. aasta määruses (EÜ) nr 999/2001, millega kehtestati spongioosse entsefalopaatia teatavate transmissiivsete vormide vältimise, tõrje ja likvideerimise eeskirjad [5] ning Euroopa Parlamendi ja nõukogu 3. oktoobri 2002. aasta määruses (EÜ) nr 1774/2002, millega sätestati muuks otstarbeks kui inimtoiduks ettenähtud loomsete kõrvalsaaduste sanitaareeskirjad. [6] Seetõttu ei peaks neid piiranguid või keelde kordama nende materjalide nimekirjas, mille ringlus või kasutamine loomasöödaks on keelatud.

(5) Ühenduse õigusaktide selguse huvides peaks otsuse 91/516/EMÜ tunnistama kehtetuks ja asendama käesoleva otsusega.

(6) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevat otsust kohaldatakse, ilma et see piiraks Euroopa Parlamendi ja nõukogu määrusi (EÜ) 999/2001 ja (EÜ) nr 1774/2002.

Artikkel 2

Lisas loetletud materjalide ringlus või kasutamine loomasöödaks on keelatud.

Artikkel 3

Otsus 91/516/EMÜ tunnistatakse kehtetuks.

Viiteid kehtetuks tunnistatud otsusele käsitatakse viidetena käesolevale otsusele.

Artikkel 4

Käesolevat otsust kohaldatakse alates 25. märtsist 2004.

Artikkel 5

Käesolev otsus on adresseeritud liikmesriikidele.

Brüssel, 1. märts 2004

Komisjoni nimel

komisjoni liige

David Byrne

[1] EÜT L 125, 23.5.1996, lk 35; Direktiivi on viimati muudetud määrusega (EÜ) nr 806/2003 (ELT L 122, 16.5.2003, lk 1).

[2] EÜT L 281, 9.10.1991, lk 23; Otsust on viimati muudetud otsusega 2000/285/EÜ (EÜT L 94, 14.4.2000, lk 43).

[3] EÜT L 86, 6.4.1979, lk 30; Direktiivi on viimati muudetud määrusega (EÜ) nr 807/2003 (ELT L 122, 16.5.2003, lk 36).

[4] EÜT L 105, 3.5.2000, lk 36.

[5] EÜT L 147, 31.5.2001, lk 1. Määrust on viimati muudetud komisjoni määrusega (EÜ) nr 2245/2003 (ELT L 333, 20.12.2003, lk 28).

[6] EÜT L 273, 10.10.2002, lk 1; Direktiivi on viimati muudetud komisjoni määrusega (EÜ) nr 808/2003 (ELT L 117, 13.5.2003, lk 1).

--------------------------------------------------

LISA

Materjalide nimekiri, mille ringlus või kasutamine loomasöödaks on keelatud

Järgmiste materjalide ringlus või kasutamine loomasöödaks on keelatud.

1. Fekaalid, uriin ja seedetrakti eraldatud sisu, mis saadakse seedetrakti eemaldamisel või tühjendamisel, sõltumata töötlemisviisist või lisanditest.

2. Parkainega töödeldud toornahk, sealhulgas selle jäätmed.

3. Seemned ja muu taimne paljundusmaterjal, mida on pärast koristust otstarbekohaselt töödeldud taimekaitsevahenditega, ning võimalikud kõrvalsaadused.

4. Puit, sealhulgas saepuru või muud puidust saadud materjalid, mida on töödeldud puidukonservantidega nagu on määratletud Euroopa Parlamendi ja nõukogu direktiivi 98/8/EÜ V lisas. [1]

5. Igasugused linnareovee, olmereovee ja tööstusreovee, nagu on määratletud nõukogu direktiivi 91/271/EMÜ [2] artiklis 2, töötlemise erinevate etappide käigus saadavad jäätmed, sõltumata sellest kas neid jäätmeid on täiendavalt töödeldud või milline on reovee päritolu. [3]

6. Tahked olmejäätmed, [4] nt majapidamisjäätmed.

7. Toiduaine- ja loomasöödatööstusest pärit toodete pakendid ja pakendite osad.

[1] Euroopa Parlamendi ja nõukogu 16. veebruari 1998. aasta direktiiv 98/8/EÜ bioloogiliste tõrjevahendite turule toomise kohta (EÜT L 123, 24.4.1998, lk 1).

[2] Nõukogu 21 mai 1991. aasta direktiiv 91/271/EMÜ linnaheitvee töötlemise kohta (EÜT L 135, 30.5.1991, lk 40).

[3] Mõiste reovesi ei hõlma protsessis kasutavat vett, st iseseisvatest, toidu- või söödatööstuses kasutatavatest veejuhtmetest pärit vett; kui sellistes juhtmetes on vesi, ei tohi vett kasutada loomasöödaks, välja arvatud kui tegemist on nõukogu 3. novembri 1998. aasta direktiivi 98/83/EÜ (mis käsitleb inimtoiduks ettenähtud vee kvaliteeti) artiklis 4 määratletud tervisliku ja puhta veega. Kalatööstuste puhul võib asjaomastes veejuhtmetes ringelda ka puhas merevesi vastavalt nõukogu 22. juuli 1991. aasta direktiivile 91/493/EMÜ (milles sätestatakse kalatoodete tootmise ja turuleviimise tervishoiunõuded) artikli 2 määratlusele. Protsessis kasutatavat vett ei või loomasöödaks kasutada, välja arvatud kui seda kasutatakse sööda- või toidumaterjali edastamiseks ning see on tehniliselt vaba puhastusvahenditest, desinfektantidest või muudest loomade sööda õigusaktides mitte lubatud ainetest.

[4] Mõiste tahked olmejäätmed ei viita määruses (EÜ) nr 1774/2002 määratletud toidujäätmetele.

--------------------------------------------------